Carina Christensen (KF), 2003-03-20:
Musikken har i alle samfund en helt central funktion som bærer af kulturelle værdier og normer.
Fra konservativ side mener vi derfor også, at musikken bør være et væsentligt satsningsområde i regeringens kulturpolitik.
Et godt initiativ, der allerede blev taget i januar måned sidste år, var nedsættelsen af den arbejdsgruppe, der har haft til opgave at belyse problemerne inden for musikkens fødekæde, ikke mindst på det klassiske område.
Vi ser med alvor på, at man i musikskolerne har sværere og sværere ved at rekruttere elever til flere klassiske instrumenter.
På konservatorierne oplever man, at tilgangen af studerende inden for de klassiske orkesterinstrumenter er for nedadgående, og det betyder igen, at man i musikskolerne mangler kvalificerede lærerkræfter på især de instrumenter.
De danske orkestre beklager sig over, at færre kvalificerede danske musikere stiller op til konkurrencer, når der er ledige stillinger, hvorfor de ofte er nødt til at ansætte musikere med en udenlandsk uddannelse inden for en række instrumentgrupper.
Det er problemer, som vi må finde en løsning på.
Arbejdsgruppen er nu kommet med sine anbefalinger, og det er de anbefalinger, som vi sammen med det samlede musikliv skal debattere på Kulturministeriets konference på torsdag i næste uge.
Jeg ser meget frem til, at vi med udgangspunkt i de konklusioner, vi når frem til på konferencen, vil kunne iværksætte nødvendige tiltag, således at vi kan få vendt situationen.
Vi ønsker også sætte fokus på talentpleje, som flere har været inde på.
Den klassiske musik er trængt i de her år, og derfor er det også vores pligt at sikre, at den stadig vil stå som et stærkt alternativ til den mere populære rytmiske musik.
Landsdelsorkestrene er nogle af landets vigtigste kulturbærende institutioner, og de bidrager i høj grad til at bevare og udvikle den levende kulturarv, herunder den klassiske musik.
Derfor er vi meget tilfredse med, at kulturministeren nu vil sikre, at der sker en styrkelse af deres position.
Der er god grund til at glæde sig over, at det danske musikerhverv i de senere år har markeret sig stærkt på den internationale scene.
Der er nu ingen tvivl om, at den danske pladebranche befinder sig i en krise, og vi ser derfor frem til den konference, som Kulturministeriet afholder i maj, hvor netop den situation skal belyses.
Et af problemerne er, at branchen lider under mangel på kompetencer inden for produktion, salg, markedsføring og eksport, og derfor er der nu blevet oprettet en 3-årig uddannelse til music manager, som fra sidste år er blevet udbudt på Rytmisk Musikkonservatorium.
Det bliver klart spændende at følge disse kandidater, når de bliver færdige i 2004.
Men den største udfordring for dansk musikerhverv er stadig piratkopiering, og derfor er det naturligvis vigtigt, at vi følger udviklingen på dette område nøje.
Kulturministeriet sætter på konferencen den 13. maj fokus på det problem og på mulighederne for at øge respekten for ophavsrettighederne.
Musik kommer til at fylde utrolig meget på det kulturpolitiske program her i foråret, hvor vi har udsigt til hele tre spændende konferencer, og i Det Konservative Folkeparti ser vi frem til en fortsat god debat og mange gode initiativer på området, ikke mindst efter afholdelsen af konferencerne.